PS: Pärast sellist vaimset pingutust püsis minu raadionupp Radiomafia kanalil (91,9 FM), nagu oleks see sinna naelaga kinni löödud. Aga mõtlemisest ei säästnud mind seegi. Cafe Veijon Baari, mis esialgu tundus olevat vägagi meelelahutuslik raadiosaade kergemuusika ja kohvitasside klõbinaga, lõhestas tõsine mõttekäik. See läks umbes nii, et Soome naised ei olevat siiamaani meestega võrdsed. Et nad teevad tänapäevani rohkem kodutöid kui nende mehed. Ja selle peale kostis saatejuht, haavunud noot hääles, et kes nii väidab, ei arvesta ühte väga olulist asja. Nimelt kulub märkimisväärne osa tänapäeva Soome meeste energiast oma naiste majandusliku, sotsiaalse või siis seksuaalse rahulolu tagamisele. Ning märkimisväärne osa tänapäeva Soome meestest ei ela oma naisi üle ja hukkub, pahatihti saab infarkti, püüdes oma naisi majanduslikult, sotsiaalselt või siis seksuaalselt rahuldada.